༡སྔོ་ཕྱུར།སྔོ་ཕྱུར་ནི་འོ་མ་དཀྲོག་བཤིག་ཟིན་པའི་དར་བ་དེ་ཉིད་མངར་ཤས་ཆེ་བ་ཡོད་ཚེ་སྔོ་ཕྱུར་བཟོ་སྲོལ་ཡོད་ཅིང་།བཟོ་ལུགས་ནི་དར་བ་དེ་ཉིད་མེ་ཚ་འཇམ་རན་པོས་བསྐོལ་ནས་ཕྱུར་ཁུ་དང་ལྭ་བོ་སོ་སོར་ཕྱེ་འཕྲལ་ཐབ་ནས་ཕབ་པས་འགྲུབ་ཅིང་།དེ་ནས་གྲང་དུ་བཏང་རྗེས་སྒྱེ་མོ་དཀར་པོ་འཐག་ཧ་ཅང་མི་ལེགས་པས་བཟོས་པའི་ཁུག་མར་བླུགས་ནས་ཕྱུར་ཁུ་ལོགས་སུ་བཞུར་ཐབས་བྱེད་པ་ཡིན།དེ་ཡང་དང་པོ་སྒྱེ་མོར་བླུགས་སྐབས་ལྭ་བོའི་རིགས་རྣམས་བླུགས་པ་དང་།དེ་ནས་ཕྱུར་ཁུའི་རིགས་ཅུང་ཟད་ཡོད་ན་སྒྱེ་མོ་དེ་ཉིད་རྡོའི་བར་དང་།ཀ་སྒྲོམ་གྱི་རྩེར་དཔྱང་ནས་ཕྱུར་ཁུ་རྣམས་ཐུར་དུ་ཟགས་ཐབས་བྱེད།ཕྱི་ཉིན་ཕྱུར་ཁུ་བཞུར་ཟིན་པའི་ལྭ་བོ་དེ་ཕྱུར་སླེའུ་ཞེས་བལ་དང་ཁུལ་ལས་བཟོས་པའི་སྒྱེ་རེའི་སླེའུའཕྱར་བཀར་པོའམ།རས་དཀར་པོ་གཙང་མ་གང་རུང་གི་ལྟེབ་དང་།ས་ཆ་ལ་ལར་སྨྱུག་སིལ་སོགས་ཀྱི་སྟེང་དུ་ཞིབ་གསེས་བྱས་ནས་སྐམ་དུ་གཏོང་བ་ཡིན།ཕྱུར་བ་སྐམ་ས་དེ་ཐལ་རྡུལ་གད་སྙིགས་ཉུང་བའི་ས་གཙང་ཞིག་དགོས་སྟབས།རབ་བྱུང་ན་ཕྱུར་བ་བཀྲམ་སར་ས་ཁྲི་དང་ཆེད་དུ་ཤིང་སྒྲོམ་བཟོས་པའི་སྟེང་དང་།ཡང་ན་ཁང་བའི་སྟེང་སོགས་སུ་བཀྲམ་པ་ཡིན་ལ།དེ་ལྟར་མ་བྱུང་ན་ས་གཙང་ཐལ་རྡུལ་ཉུང་སར་སྐམ་སྲོལ་ཡོད།ཕྱུར་བ་སྐམ་རིང་ཕྱུར་སྲུང་མི་རེ་སྡོད་དགོས་པ་ཡིན་ཏེ།ཕུག་རོན་དང་།ཕོ་རོགཐ་ན་བྱིའུ་སོགས་བྱ་རིགས་རྣམས་ཀྱིས་ཕྱུར་བ་ཟ་ཉེན་ཡོད་ལ།ར་དང་ཁྱི་སོགས་ཀྱིས་ཕྱུར་བ་རྐུ་བྱེད་ཉེན་ཡོད་པས་སོ།།སྐམ་ཟིན་པའི་ཕྱུར་བ་རྣམས་སྒྱེ་མོའི་ནང་དུ་བླུགས་རྗེས་ཐུག་རེག་མེད་པར་ཉར་ན་ཕྱུར་བ་འཕྲོ་བརླག་མི་འགྲོ་བའི་ཕན་ཐོགས་ཆེ་བས་དངོས་པོ་གཞན་གྱིས་མ་མནན་པར་ཉར་ཚགས་བྱེད་ས་བྱུང་ཚེ་ལེགས་པར་བརྩི་སྲོལ་ཡོད་འདུག